Zawˇ gm-eu yawˇ baˬ maꞈ Yawˇ-euˬ yaw sahˇ-aˬ, yawˇ qhoeˇ deuˬ-ahˇ bi loꞈ phiˇ-eu lehˇ aˬ khuiˬ nyiˬ mawˇ chu htaˬ-euˬ meh. Ehˇ qawꞈ, aˬ khuiˬ qhoeˇ-aˬ, yawˇ-ahˇ yaw muiˬ-ehˇ maˬ loꞈ phiˇ ni aˬ yawꞈ nyaꞈ yaw khaˬ niˇ gha niˇ gha-ehˇ jawˇ-eu meh.
Yawˇ qhoeˇ deuˬ gaˆ dzaˬ duˬ gaˇ dzeˇ baw duˆ-ahˇ, tsuˇ dahˬ ni zawˇ haw muiˬ-eu yawˇ qhoeˇ deuˬ-ahˇ dzaˬ-eu lehˇ loꞈ luꞈ-eu qhaˬ yehˇ jawˇ-eu meh. Qhaˬ yehˇ qhoeˇ deuˬ-aˬ, yaw sahˇ maˬ jawˇ, aˬ khuiˬ qawꞈ yaw muiˬ-ehˇ maˬ haw ngeh gheu dzaˬ-eu lehˇ yawˬ jawˇ na luꞈ jawˇ luꞈ-eu meh.
Yaw lawˆ lawˆ-ehˇ, yawˇ qhoeˇ deuˬ-aˬ, htiˬ poˆ htiˬ mawˇ, nyiˬ mawˇ lehˇ qhaˬ yehˇ neh gheu dzaˬ-euˬ gaˇ ya daˬ-euˬ meh. Qhoeˇ ngeh, huiˬ laˇ-euˬ yawˇ deuˬ-aˬ, "Aˬ dui maꞈ yaw gm gm-ehˇ jawˇ-eu loˬ laˇ htaˬ-euˬ ngaˇ-a. Aˬ dui maꞈ-ahˇ loꞈ phiˇ-eu aˬ khuiˬ qawꞈ yaw muiˬ-ehˇ maˬ loꞈ phiˇ-eu miˇ neh qhaˬ yehˇ neh gheu dzaˬ gaˇ ya daˬ luꞈ-eu ngaˇ-a.
Ehˇ qawꞈ, yawˇ yaw zaˬ deuˬ-aˬ, dzaˇ dzaˬ-eu hawˇ-eu aˬ yawꞈ maꞈ yaw byawˬ byawˬ-ehˇ jawˇ-eu tehꞈ-ehˇ nui ma ahˇ-eu meh. Yawˇ yaw huiˬ deuˬ ehˇ gaˇ aˇ yeˇ maˬ yuˇ ni, "Aˇ dui maꞈ aˬ jeˬ qhahˬ lahˇ qhaˇ za-eu. Aˬ khuiˬ-aˬ, aˬ yawꞈ-euˬ gaˇ aˬ yawꞈ mˇ tehꞈ-aˬ" lehˇ ehˇ-awˇ, maˬ shaˇ noeˬ ni jawˇ-euˬ meh.
Htiˬ nah-aˬ, yawˇ deuˬ dzaˇ dzaˬ luꞈ ngeh aˬ khuiˬ qhoeˇ nyiˬ mawˇ-aˬ, yaw muiˬ-ehˇ maˬ haw ni aˬ yawꞈ nyaꞈ yaw khaˬ niˇ ghaˬ chehˇ htaˬ-euˬ meh. Yawˇ yaw huiˬ deuˬ ehˇ qawꞈ, zaˬ deuˬ-aˬ laˬ qhaˬ htiˬ chehˇ jawˇ luꞈ-eu meh.
Qhoeˇ loꞈ-ehˇ pyeuꞈ luꞈ gaˇ qhaˬ yehˇ-aˬ, baw duˆ uˬ moˆ jawˇ-awˇ jawˬ luꞈ-eu meh. Aˬ yawꞈ maꞈ-aˬ, yehꞈ laˇ-eu nehˬ-ehˇ yawˇ-ahˇ gheu dzaˬ-eu lehˇ lehˬ hmˬ htaˬ-euˬ meh.
Aˬ khuiˬ qawꞈ dawˬ pheh maˬ jawˇ, yawˇ deuˬ qawꞈ saˇ suˬ ni dzaˇ dzaˬ luꞈ-eu gaˇ mawˇ ngeh, baw duˆ laꞈ qhoeˇ neh yawˇ-ahˇ gheu dzaˬ-eu lehˇ maꞈ lah-ehˇ baw duˆ laꞈ qhoeˇ neh choeˬ doˆ laꞈ-euˬ meh. Qhoeˇ ngeh jawˇ yawˇ baˬ maꞈ qawꞈ luiˬ gha laˇ-euˬ meh.
Yawˇ yaw huiˬ deuˬ-aˬ, "dawˬ tawˆ luꞈ yaw uiˬ uiˬ-ehˇ jawˇ. Htaˬ guˆ. Htiˬ mawˇ htiˇ mawˇ htahˬ tawꞈ htaˬ-awˬ lehˇ sa tiꞈ biꞈ-euˬ meh.
Qhoeˇ ngeh yawˇ yaw zaˬ deuˬ-aˬ, aˬ yawꞈ maꞈ-ahˇ bi loꞈ phiˇ-euˬ aˬ khuiˬ chaw ba le gaˇ noeˬ htmˬ-eu meh. Ehˇ qawꞈ aˬ khuiˬ-aˬ, aˬ yawꞈ maꞈ jawˇ gaˇ yaw awˬ awˬ-ehˇ maˬ laˇ keuˆ nya-a.
Yawˇ yaw zaˬ htiˬ mawˇ-ahˇ kawꞈ-eu lehˇ gheh ngeh, yawˇ yaw huiˬ deuˬ-aˬ, "Maˬ kawꞈ nya phaˬ-ehˇ htiˬ mawˇ htiˇ mawˇ htahˬ tawꞈ htaˬ-awˬ. Qhaˬ yehˇ-ahˇ htahˬ dzeh-awˬ" lehˇ ehˇ-eu meh.
Qhoeˇ ngeh yawˇ deuˬ qawꞈ, guˆ guˆ tsi tsi-ehˇ, qhaˬ yehˇ aˬ yawꞈ maꞈ-euˬ dawˬ pheh maˬ bi laˇ ni htahˬ dzeh-euˬ meh.
Htiˬ qhehˬ gheh naˇ aˬ khuiˬ cehˆ keuˆ laꞈ-awˇ qhaˬ yehˇ-ahˇ hteh-euˬ meh. Yawˇ deuˬ qawꞈ aˬ khuiˬ nehˬ-ehˇ htiˬ kawˆ loꞈ-ehˇ maˬ naˬ leˇ ni qhaˬ yehˇ-ahˇ hteh-euˬ meh.
Qhoeˇ loꞈ-ehˇ jahˇ-awˇ, aˬ yawꞈ maꞈ qhaˬ yehˇ-euˬ laꞈ-ahˇ dzeuˇ-iˇ-euˬ meh. Qhoeˇ sawˇ miˇ tsa yawˇ yaw zaˬ deuˬ-aˬ, yawˇ yaw huiˬ ehˇ-eu dawˬ-ahˇ siˬ duˬ leˇ-awˇ, gm-eu jeˬ-aˬ ghaˬ pyeuꞈ-eu nga lehˇ siˬ nya laˇ-euˬ meh.